**Μετακίνηση ομάδας του σχολείου μας στη Σλοβενία**

Με τις καλύτερες εντυπώσεις επέστρεψε το Σάββατο 13/5/23 η ομάδα του σχολείου μας που επισκέφθηκε το Apace της Σλοβενίας, όπου πραγματοποιήθηκε η τελευταία συνάντηση των σχολείων που συμμετέχουν στο πρόγραμμα Erasmus με τίτλο Let’s Camole (Let’s create a motivating learning environment). To 7ο Γυμνάσιο Ηρακλείου μαζί με σχολεία από τη Γερμανία, τη Λιθουανία, την Πορτογαλία, την Ουγγαρία έδωσαν το τελευταίο τους ραντεβού με τους μαθητές του Apace της Σλοβενίας και ολοκλήρωσαν με επιτυχία τις εργασίες του συγκεκριμένου προγράμματος Erasmus.

Μαθητές και εκπαιδευτικοί του σχολείου μας συμμετείχαν σε κοινές δράσεις, αντάλλαξαν εμπειρίες και κυρίως βίωσαν το πνεύμα της συνεργασίας και μοιράστηκαν το όραμα της ενωμένης Ευρώπης στα πλαίσια των προγραμμάτων Erasmus. Οι Ευρωπαίοι μαθητές είχαν την ευκαιρία να πειραματιστούν πάνω σε καινοτόμες πρακτικές διδασκαλίας, να συνειδητοποιήσουν την αξία της διαφορετικότητας και να αντιληφθούν την ποικιλία, και συνάμα, αρμονία της Ευρώπης. Για τέσσερις μέρες γνώρισαν τον τρόπο ζωής των ανθρώπων της κωμόπολης του Apace, επισκέφθηκαν την πρωτεύουσα της Σλοβενίας Λουμπλιάνα, χόρεψαν, τραγούδησαν, γεύτηκαν τοπικές γεύσεις και επέστρεψαν με τις πιο γλυκές αναμνήσεις.

Από το σχολείο μας συμμετείχαν τέσσερις μαθητές με συνοδούς την κα. Πηνελόπη Διαμαντάκου, συντονίστρια του προγράμματος, και την κα. Μαριάννα Δερμιτζάκη.



